**Elina Mustonen** (s. 24. heinäkuuta 1961 Helsinki) on suomalainen cembalisti, näyttelijä, musiikin tohtori ja taiteilijaprofessori.

Ura
---

Mustonen aloitti cembalonsoiton kahdeksanvuotiaana yksityisesti ja jatkoi opintojaan vuosina 1977–1983 Sibelius-Akatemiassa. Vuonna 1983 hän siirtyi Ton Koopmanin oppilaaksi Amsterdamin Sweelinck-Conservatoriumiin, jossa hän suoritti solistidiplomin vuonna 1988.

Keväällä 2006 Mustonen valmistui musiikin tohtoriksi Sibelius-Akatemian DocMus-yksikön taiteilijakoulutuksesta. Hänen kirjallinen työnsä käsitteli Johann Sebastian Bachin cembalopedagogiikkaa. Mustonen on myös opiskellut näyttelijäntyötä mm. Lontoossa Royal Academy of Dramatic Artissa (RADA).

Elina Mustonen on esiintynyt solistina ja kamari­muusikkona koti­maassa vuodesta 1977 lähtien kesä­festivaaleilla Kuhmon Kamari­musiikista Helsingin Juhla­viikoille. Hän antoi virallisen ensi­konserttinsa Jyväskylän Kesän debytanttina 1987. Ulko­mailla Mustosta on kuultu eri Euroopan maissa ja Yhdys­valloissa. Hän on esiintynyt suomalaisten orkestereiden solistina (muun muassa RSO, Tapiola Sinfonietta, Sinfonia Lahti, Keski-Pohjanmaan kamariorkesteri ja Kuudennen kerroksen orkesteri). Keskeisimpien barokki­konserttojen lisäksi hänen ohjelmistoonsa kuuluvat myös Francis Poulencin, Bohuslav Martinun ja Manuel de Fallan cembalo­konsertot.

Lisbeth Landefort ja Mustonen toteuttivat yhteistyönä musiikki­näytelmän *Laulustaan lintu tunnetaan*, joka perustuu Domenico Scarlattin cembalo­musiikille ja Nobel-kirjailija José Saramagon romaaniin *Baltasar ja Blimunda*. Mustosen Scarlattiana-levytys sai kirjailijan tulemaan ensi­vierailulle Suomeen teoksen suomen­kieliseen ensi­esitykseen 2007. Elina Mustonen on tehnyt levytyksiä solistina ja kamari­muusikkona.

Elina Mustonen on yhdistänyt useissa sooloteoksissa roolinsa muusikkona ja näyttelijänä. Näistä ensimmäinen "Her Infinite Variety – Shakespearen naiset sanoin ja sävelin" on syntynyt yhteistyössä kirjallisuudentutkija Nely Keinäsen ja ohjaaja-dramaturgi Johanna Freundlichin kanssa vuonna 2016. Esityksen suomenkielinen versio on kiertänyt ympäri Suomea, ja se on nähty myös Dublinissa ja Lontoossa, esityspaikkoina Garrick’s Temple to Shakespeare ja Rose Theatre.  Teoksen englanninkielinen versio on vieraillut mm. Cambridgessa 2022 ja Broadwaylla New Yorkissa United Solo -festivaalilla 2021. Mustosen ja Freundlichin seuraava yhteistyö oli "Jouez! – Molièren matkassa". Vuonna 2017 kantaesityksensä saaneen teoksen visualisoinnista vastasi Nina Mansikka.

Elina Mustosen Eero Hämeenniemeltä tilaama musiikillinen monodraama "Laura Maddalena" (2020) kertoo kahden 1600- ja 1700-luvulla eläneiden venetsialaisen orpokodin, ospedalen, tytön tarinan. Teos yhdistää faktaa ja fiktiota, venetsialaista sekä Hämeenniemen säveltämää cembalomusiikkia. Ohjauksesta vastasi Johanna Freundlich ja visualisoinnista Nina Mansikka. Mustosen Hamlet-monologi valittiin yli 500 videon joukosta osaksi The Guardian-lehden ja Shakespeare’s Globe -teatterin Shakespeare Solos -projektia. Elina Mustonen on myös esiintynyt näyttelijänä mm. Järvenpään teatterin tuotannoissa sekä elokuva- ja tv-sarjatuotannoissa.

Elina Mustonen on opettanut cembalonsoittoa ja kamarimusiikkia Sibelius-Akatemiassa vuodesta 1983. Lisäksi hän on pitänyt useita mestarikursseja sekä Suomessa että ulkomailla, mm. Latvian musiikkiakatemiassa 2013 ja Trapanin konservatoriossa 2014. Haagin kuninkaallisen konservatorion cembalolautakuntien sensorina ja luennoitsijana hän on toiminut vuosina 2014, 2015, 2016, 2019.

Yksityiselämä
-------------

Mustonen oli naimisissa pianisti Teppo Koiviston kanssa 1989–2004, ja hänen nykyinen puolisonsa on musiikin tohtori Veli-Markus Tapio. Hänen isänsä on tilasto­tieteilijä Seppo Mustonen, veljensä Olli Mustonen ja tyttärensä ensimmäisestä avioliitosta tutkijatohtori Nuppu Koivisto-Kaasik (s. 1990).

Bibliografia
------------

* *Tanssi yli koskettimien: Ranskalainen sarja nro 5 G-duuri, BWV 816, Johann Sebastian Bachin cembalon­soiton­opetuksen peilinä*. EST-julkaisu­sarja. Sibelius-Akatemia, 2006.
* "Tunnit Bachin kanssa", *Rakkaudesta Bachiin: Suomalaiset taiteilijat ja musiikin­ystävät kertovat suhteestaan säveltäjä­mestariin*. Helsinki: Karas-sana, 2000. ISBN 951-655-546-2.

Diskografia
-----------

* J. S. Bach: Harpsichord Concertos (The Amsterdam Baroque Orchestra, Ton Koopman). 1988. Erato 2292-45649-2
* Marin Marais: Pièces de viole du second livre. 1997. BIS-CD-909
* J. S. Bach: French Suites. 1998. Alba ABCD 136:1-2
* J. S. Bach: English Suites. 2002. Alba ABCD 166:1-2
* D. Scarlatti: Scarlattiana 15 Sonatas for Harpsichord. 2005. Alba ABCD 216
* 2 × Bach Sonatas for viola da gamba & harpsichord (Veli-Markus Tapio, Elina Mustonen). 2005. Alba ABCD 217
* J.S. Bach: 6 Partitas. 2009. Polyhymnia PH0908
* Birds (Couperin, Machajdík, O. Mustonen, Byrd, Rameau). FUGA-9447

Tunnustukset
------------

* Pro Musica –säätiön tunnustuspalkinto pedagogisesta ja taiteellisesta työstä 2013
* Suomen luonnonsuojeluliiton juhlamitali saimaannorpan suojelutyöstä 2013
* Taiteilijaprofessori 2017–2021
* Taideyliopiston vuoden alumni 2019

Lähteet
-------

1. 1 2 3  Paavilainen, Ulla (päätoim.): *Kuka kukin on: Henkilötietoja nykypolven suomalaisista 2015*, s. 570. Helsinki: Otava, 2014. ISBN 978-951-1-28228-0.
2. 1 2  Lampila, Hannu-Ilari: Satiirista Saramago tunnetaan.  *Helsingin Sanomat*, 27.3.2007. Helsinki:  Sanoma Media Finland Oy.
3. 1 2 3 4 5 6 7  Kuokkanen, Venla: Shakespeare vei cembalisti Elina Mustosen sydämen.  *Helsingin Sanomat*, 21.7.2021.
4. ↑  Kingston Shakespeare seminar *kingstonshakespeareseminar.wordpress.com*.
5. ↑  Cambridge Early Music *cambridgeearlymusic.org*.
6. ↑  Rabinovitz, Chloe: HER INFINITE VARIETY to be Presented at the United Solo Festival.  *Broadway World*, 27.10.2021.
7. ↑  Slotte, Malin: Finländsk Hamletmonolog med i brittisk karantänsatsning.  *Hufvudstadsbladet*, 27.4.2020.
8. 1 2  *Kuka kukin on (Aikalaiskirja) — Who’s Who in Finland 1978*, s. 607. Otava, 1978. ISBN 951-1-04755-8. Teoksen verkkoversio (viitattu 22.8.2023).
9. ↑  Pro Musica Säätiö *promusica.fi*.
10. ↑  Suomen luonnonsuojeluliitto *sll.fi*.
11. ↑  Taiteen edistämiskeskus *taike.fi*.  [vanhentunut linkki]
12. ↑  Taideyliopisto *uniarts.fi*.

Aiheesta muualla
----------------

* Kotisivut
* YouTube/Elina Mustonen
* Kuusi kuvaa muusikko ja näyttelijä Elina Mustosen elämästä, Yle Radio 1, 29.10.2023

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |

 |